Lausunto nro 2/2002

muutetusta ehdotuksesta neuvoston asetukseksi Euroopan yhteisöjen yleiseen talousarvioon sovellettavasta varainhoitoasetuksesta

(annettu EY:n perustamissopimuksen 248 artiklan 4 kohdan toisen alakohdan nojalla)

(2002/C 92/01)

EUROOPAN YHTEISÖJEN TILINTARKASTUSTUOMIOISTUIN, joka

ottaa huomioon Euroopan yhteisön perustamissopimuksen ja erityisesti sen 248 artiklan 4 kohdan ja 279 artiklan,

ottaa huomioon Euroopan hiili- ja teräsyhteisön perustamissopimuksen ja erityisesti sen 45 c artiklan 4 kohdan ja 78 h artiklan,

ottaa huomioon Euroopan atomienergiayhteisön perustamissopimuksen ja erityisesti sen 160 c artiklan 4 kohdan ja 183 artiklan,

ottaa huomioon ehdotuksen neuvoston asetukseksi Euroopan yhteisöjen yleiseen talousarvioon sovellettavasta varainhoitoasetuksesta(1),

ottaa huomioon neuvoston tilintarkastustuomioistuimelle 24. marraskuuta 2000 esittämän, kyseistä ehdotusta koskevan lausuntopyynnön, jonka tilintarkastustuomioistuin sai 29. marraskuuta 2000,

ottaa huomioon muutetun ehdotuksen neuvoston asetukseksi Euroopan yhteisöjen yleiseen talousarvioon sovellettavasta varainhoitoasetuksesta(2),

sekä katsoo, että

muutetulla ehdotuksella muutetaan merkittävästi erityisesti ensimmäisen osan ulkoista tarkastusta ja vastuuvapautta koskevan VIII osaston säännöksiä,

lainsäädäntöprosessin yhteydessä tehdyt merkittävät muutokset kuuluvat myös edellä mainitun neuvoston 24. marraskuuta 2000 esittämän lausuntopyynnön piiriin; muutoin Euroopan yhteisöjen perustamissopimuksen 279 artiklan sisällöllä ei olisi merkitystä,

ON ANTANUT SEURAAVAN LAUSUNNON:

Johdanto

1. Tilintarkastustuomioistuimen presidentti lähetti 8. helmikuuta 2002 neuvoston puheenjohtajalle kirjeen, jossa ilmoitettiin tilintarkastustuomioistuimen aikomuksesta esittää huomautuksia niistä muutetun ehdotuksen osista, jotka liittyvät suoraan tilintarkastustuomioistuimen toimintaan, eli ensimmäisen osan VIII osaston ulkoista tarkastusta koskevan 1. luvun 138-145 artiklasta sekä ensimmäisen osan VII osaston tilinpäätöstä koskevan 1. luvun 127-128 artiklasta. Huomautukset koskevat

- tilintarkastustuomioistuimen tehtävään yhteisön varainkäytön ulkoisena tarkastajana liittyviä säännöksiä, joissa toistetaan perustamissopimuksen määräyksiä tai laajennetaan niitä epäasianmukaisesti,

- tilintarkastustuomioistuimen vuosikertomusta, erityiskertomuksia ja lausuntoja koskevia 143-145 artikloita, joissa säädetään sellaisesta menettelystä ja aikataulusta, joita jäsenvaltioiden, komission ja tilintarkastustuomioistuimen on mahdotonta noudattaa ja joiden rajoissa tilintarkastustuomioistuimen ei ole mahdollista laatia hyödyllisiä kertomuksia vastuuvapauden myöntäjälle,

- tarvetta poistaa muutetusta ehdotuksesta säännökset, joihin sisältyy tilintarkastustuomioistuinta koskevia velvoitteita, joita ei ole mainittu Euroopan yhteisöjen perustamissopimuksessa, erityisesti jäsenvaltioiden vastauksien julkaisemisesta kertomuksissa,

- komission esittämien alustavien ja lopullisten tilinpäätösten aikataulua ja esittämismenettelyä, jotka voivat merkittävästi vaikuttaa tilintarkastustuomioistuimen mahdollisuuksiin toimia yhteisön varainkäytön ulkoisena tarkastajana ja jotka eivät ole yhdenmukaiset tilintarkastustuomioistuimen vuosikertomuksen laadinnan nopeuttamista koskevan tavoitteen kanssa; lisäksi ehdotetussa menettelyssä ei eroteta toisistaan selvästi tarkastajalle ja tarkastuskohteelle kuuluvia vastuualueita.

2. Tilintarkastustuomioistuin tukee tavoitetta aikaistaa vuosikertomuksen julkaisupäivää ja ottaa entistä paremmin huomioon jäsenvaltioiden kannat. Se katsoo kuitenkin, että VII ja VIII osastoa koskevat säännösehdotukset eivät todennäköisesti ole toteuttamiskelpoisia ja että ne ovat joissakin tapauksissa ristiriidassa perustamissopimuksen kanssa.

Muutetun ehdotuksen säännökset, joissa toistetaan tai selitetään perustamissopimuksen määräyksiä

3. Tilintarkastustuomioistuin huomautti lausuntonsa nro 2/2001 kohdassa 44, että tilintarkastustuomioistuimen tehtävää yhteisön varainkäytön ulkoisena tarkastajana koskevia perustamissopimuksen määräyksiä on turha toistaa ja selittää varainhoitoasetuksessa. Komissio on kuitenkin pysynyt kannassaan ja jopa ehdottanut joitakin uusia ja tärkeitä säännöksiä, joilla on useita kielteisiä vaikutuksia tilintarkastustuomioistuimen lisäksi myös jäsenvaltioiden kannalta.

4. Perustamissopimusta on lainattu virheellisesti joissakin kohdissa muutetun ehdotuksen englanninkielistä toisintoa epätyydyttävin seurauksin. Esimerkiksi 138 artiklassa todetaan, että "The Court of Auditors shall conduct the audit of accounts provided for by Article 248 of the EC Treaty...". Näin ei kuitenkaan sanota 248 artiklassa. Sen sijaan 246 artiklassa todetaan, että "The Court of Auditors shall carry out the audit", eli siinä tarkastus kattaa muunkin kuin tilit (the accounts)(3). Sen sijaan 248 artiklan 1 kohdassa määrätään, että "The Court of Auditors shall examine the accounts of all revenue and expenditure...". Tämä on osa tarkastustehtävää. Perustamissopimuksen 248 artiklassa määrätään, että tilintarkastustuomioistuin toimittaa tarkastuksen, jota ei ole rajattu ainoastaan tilintarkastukseksi. Kyseisestä 138 artiklasta olisi pitänyt poistaa sanat "of accounts".

5. Ehdotuksen 140 artiklan 1 kohdassa toistetaan osa perustamissopimuksen 248 artiklan 3 kohdan tekstiä, jossa määrätään, että "tarkastus toimitetaan jäsenvaltioissa yhdessä kansallisten tilintarkastuselinten kanssa tai, jollei niillä ole riittävää toimivaltaa, jäsenvaltion toimivaltaisten viranomaisten tai laitosten kanssa"(4). Tämä teksti on lisätty alkuperäiseen ehdotukseen. Kyseisessä 140 artiklassa ei kuitenkaan jatketa, että "tilintarkastustuomioistuin ja kansalliset tarkastuselimet toimivat luottamuksellisessa yhteistyössä riippumattomuutensa säilyttäen", mikä on tärkeä osa perustamissopimuksen 248 artiklan 3 kohtaa.

6. Samanlainen ongelma on syntynyt muutetun ehdotuksen 142 artiklan tapauksessa. Kyseisen artiklan 3 kohdassa on muokattu 248 artiklan 3 kohdan toista alakohtaa niin, että siinä esitetään tarkemmin jäsenvaltioiden tarkastusvirastojen ja hallintoyksiköiden velvollisuus antaa tietoja tilintarkastustuomioistuimelle.

7. Lisäksi 145 artiklassa rajataan tilintarkastustuomioistuimen esittämät "huomautukset" "erityiskertomuksissa" esitettäviin huomautuksiin. Tarkoituksena on selvästi lainata perustamissopimuksen 248 artiklan 4 kohdan toista alakohtaa, jonka mukaan tilintarkastustuomioistuin voi esittää huomautuksia "varsinkin erityiskertomuksin".

8. Näin ollen tilintarkastustuomioistuin toistaa lausunnossaan tekemänsä huomautuksen ja toteaa, ettei varainhoitoasetuksessa ole tarpeen toistaa tai laajentaa perustamissopimuksen määräyksiä. Näin ei synny epäselvyyttä siitä, kuinka tilintarkastustuomioistuimen on hoidettava tehtävänsä. Varainhoitoasetukseen ei voida sisällyttää uusia säännöksiä, joilla joko lisätään perustamissopimuksessa esitettyjä tilintarkastustuomioistuimen velvollisuuksia tai poistetaan sen oikeuksia. Tämän perusteella muutetusta ehdotuksesta olisi poistettava seuraavat artiklat: 138 artikla, osa 140 artiklaa, 141(5) artikla, 142 artiklan 1 - 3 ja 6 kohta, 144 artikla ja 145 artiklan 1 kohta.

Vuosikertomusta ja erityiskertomuksia varten ehdotettu menettely ja aikataulu eivät ole toteuttamiskelpoisia

Vuosikertomus

9. Liitteessä I on esitetty aikataulut tilinpäätösten ja tilintarkastustuomioistuimen vuosikertomuksen esittämiselle. Liitteeseen sisältyvät voimassa olevan varainhoitoasetuksen, komission alkuperäisen ehdotuksen ja muutetun ehdotuksen aikataulut sekä tilintarkastustuomioistuimen uusi ehdotus, jonka tarkoituksena on ratkaista komission ehdotuksista syntyvät ongelmat.

10. Komission alkuperäisessä ehdotuksessa uudeksi varainhoitoasetukseksi säilytettiin voimassa olevan varainhoitoasetuksen aikataulu vuosikertomuksen osalta: tilintarkastustuomioistuimen alustavat huomautukset toimitetaan toimielimille 15. heinäkuuta mennessä ja vuosikertomus 30. marraskuuta mennessä. Uutta oli menettelyn käyttöönotto jäsenvaltioiden vastausten saamiseksi. Tilintarkastustuomioistuin huomautti lausunnossaan nro 2/2001, että jäsenvaltioiden vastauksien käsittelyä koskevan säännöksen sisällyttäminen varainhoitoasetukseen tekisi aikataulun noudattamisen hyvin vaikeaksi.(6)

11. Komission muutetussa ehdotuksessa aikataulua aikaistetaan kuukaudella. Tilintarkastustuomioistuimen alustavat huomautukset olisi toimitettava toimielimille 15. päivään kesäkuuta mennessä heinäkuun 15. päivän sijasta ja lopullinen vuosikertomus 31. päivään lokakuuta mennessä marraskuun 30. päivän sijasta. Tilintarkastustuomioistuin kannattaa aikataulun tiivistämistä vuosikertomuksen antamisen osalta, mutta toteaa, että aikataulussa pysyminen edellyttää johdonmukaisen lähestymistavan noudattamista kaikkialla varainhoitoasetuksessa.

12. Uuden ehdotuksen mukaisesti komission olisi 15. kesäkuuta jälkeen viipymättä lähetettävä jäsenvaltioille ne huomautukset, joissa asianomaiset jäsenvaltiot on yksilöity. Huomautukset on toimitettava jäsenvaltioille niiden omalla kielellä, eli ne on käännettävä. Tilintarkastustuomioistuimen annettua alustavat huomautuksensa niiden kääntämiseen menee aikaa, joten jäsenvaltiot saisivat omankielisensä huomautukset väistämättä hieman myöhemmin ja todennäköisimmin vasta heinäkuun alussa. Tämän jälkeen jäsenvaltioiden on lähetettävä vastauksensa komissiolle 31. elokuuta mennessä. Tällä hetkellä tilintarkastustuomioistuimella on vaikeuksia saada vastaukset tarkastushavaintoja koskeviin kirjeisiin sovitussa kahden kuukauden määräajassa.

13. Jos komissio saisi kaikkien 15 jäsenvaltion vastaukset 31. elokuuta mennessä, sillä olisi ainoastaan kuukausi aikaa kääntää ja analysoida vastaukset sekä laatia kommentit niistä samalla, kun se saattaa päätökseen alustavia huomautuksia koskevan kuulemismenettelyn tilintarkastustuomioistuimen kanssa. On huomattava, että aikaistetun aikataulun mukaisesti komission ja tilintarkastustuomioistuimen olisi käytävä alustavia huomautuksia koskevat keskustelunsa heinä- ja elokuussa eli ennen kuin jäsenvaltioilta on saatu vastaukset. Näiden kahden toimielimen välistä kuulemismenettelyä ei ole mahdollista lykätä siihen asti, kunnes jäsenvaltioilta saadaan vastaukset, sillä tällöin olisi fyysisesti mahdotonta laatia tilintarkastustuomioistuimen vuosikertomuksen lopullinen versio ja komission vastaukset kaikilla yhteisön kielillä ennen asetettua määräaikaa. Näin ollen komissio ei pysty ottamaan jäsenvaltioiden vastauksia huomioon kuulemismenettelyssä käsiteltävissä vastausluonnoksissaan. On korostettava, että kuulemismenettelyä varten on varattava tarpeeksi aikaa, jotta voidaan välttää turhat epäjohdonmukaisuudet vuosikertomuksen ja vastausten välillä. Turhiin väärinkäsityksiin perustuvat epäjohdonmukaisuudet vaikeuttavat vastuuvapauden myöntäjän tehtävää.

14. Näin ollen tilintarkastustuomioistuimen lisäksi myös jäsenvaltioiden ja komission on mahdotonta noudattaa kyseistä aikataulua. Jotta tilintarkastustuomioistuimelle jäisi mahdollisimman paljon aikaa vuosittaisen tarkastustyönsä suorittamiseen erityisesti tilien (ks. kohdat 21-23) ja muiden tarkastuslausumaan liittyvien seikkojen osalta, se ehdottaa, että alustavat huomautukset esitettäisiin 1. heinäkuuta mennessä 15. kesäkuuta sijasta. Tällöin on vielä mahdollista laatia lopullinen vuosikertomus 31. lokakuuta mennessä.

Erityiskertomukset

15. Samankaltaisia ongelmia havaitaan 145 artiklassa, joka käsittelee erityiskertomusmenettelyä. Ensinnäkin on huomattava, että ehdotus on näiltä osin erityisen huonosti laadittu, mikä mutkistaa asioita. Kyseisen artiklan 2 kohdan kolmannessa ja kuudennessa alakohdassa toistetaan sama teksti, joka koskee tilintarkastustuomioistuimen erityiskertomuksen vahvistamista. Lisäksi englanninkielisen toisinnon 145 artiklan 2 kohdan neljännessä alakohdassa puhutaan virheellisesti erityiskertomuksen toimittamisesta jäsenvaltioille vaikka kyseessä ovat alustavat huomautukset(7). Heikkolaatuisen laadinnan lisäksi ehdotettu menettely ei ole toteuttamiskelpoinen.

16. Jäsenvaltioille annetaan puolitoista kuukautta (noin kuusi viikkoa) aikaa vastata niille lähetettyihin alustaviin huomautuksiin. Komission on toimitettava nämä vastaukset ja omat huomionsa "viipymättä" tilintarkastustuomioistuimelle. Komissio tarvitsee aikaa jäsenvaltioiden vastauksista tekemiensä huomioiden kääntämiseen, analysointiin ja yhdistämiseen, mitä se tuskin ehtii tehdä ennen kuin sen olisi toimitettava omat lopulliset vastauksensa kahden ja puolen kuukauden kuluessa. Jäsenvaltioiden vastauksia ei taaskaan otettaisi huomioon tilintarkastustuomioistuimen ja komission välisessä kuulemismenettelyssä, mikä on erityisen valitettavaa.

Varainhoitoasetuksessa ei voida asettaa tilintarkastustuomioistuimelle velvoitteita, joita ei mainita perustamissopimuksen määräyksissä

17. Ainoa Euroopan yhteisöjen perustamissopimuksen määräys, joka koskee tilintarkastustuomioistuimen huomautuksiin annettujen vastausten julkaisemista Euroopan yhteisöjen virallisessa lehdessä, sisältyy 248 artiklan 4 kohdan ensimmäiseen alakohtaan. Siinä määrätään, että "toimielinten" tilintarkastustuomioistuimen huomautuksiin antamat vastaukset julkaistaan virallisessa lehdessä vuosikertomuksen yhteydessä. Perustamissopimukseen ei sisälly vastaavia määräyksiä erityiskertomuksista tai lausunnoista. Missään perustamissopimuksen kohdassa ei määrätä, että tilintarkastustuomioistuimen on julkaistava jäsenvaltioiden vastaukset vuosikertomuksen tai erityiskertomusten yhteydessä. Neuvoston asetuksella ei voida asettaa tällaista velvoitetta tilintarkastustuomioistuimelle (ks. kohta 2 edellä).

18. Komission alkuperäisessä ehdotuksessa esitettiin sekä vuosikertomus- että erityiskertomusmenettelystä, että jäsenvaltioita koskeviin alustaviin huomautuksiin annetut jäsenvaltioiden vastaukset lähetetään komissiolle ja että komissio toimittaa vastaukset ja omat huomionsa tilintarkastustuomioistuimelle. Sen sijaan ehdotuksessa ei esitetty säädöstä, jonka mukaan tilintarkastustuomioistuimen olisi julkaistava jäsenvaltioiden vastaukset virallisessa lehdessä osana kertomusta. Muutetun ehdotuksen vuosikertomusta koskevan 143 artiklan sanamuoto on epäselvä; siinä olisi säädettävä ainoastaan toimielinten vastausten julkaisemisesta. Muutetun ehdotuksen 145 artiklan 2 kohdan kahdeksannessa alakohdassa, joka koskee erityiskertomusmenettelyä, esitetään yksiselitteisesti, että jos tilintarkastustuomioistuin päättää julkaista erityiskertomuksiaan Euroopan yhteisöjen virallisessa lehdessä, niihin "liitetään asianomaisten toimielinten tai jäsenvaltioiden vastaukset". Alleviivattu teksti on uutta tekstiä, ja sillä muutetaan merkittävästi alkuperäistä ehdotusta. Tilintarkastustuomioistuinta ei ole kuultu tästä tekstistä. Muutos vaikuttaa suoraan tilintarkastustuomioistuimen oikeuksiin ja velvollisuuksiin toimielimenä ja yhteisön varainkäytön ulkoisena tarkastajana: kun tilintarkastustuomioistuimen velvoitteita vastausten julkaisemisesta lisätään, rajoitetaan samalla tilintarkastustuomioistuimen oikeutta päättää siitä, mitä toimielinten vastausten lisäksi olisi julkaistava. Muutos olisi poistettava, koska siinä laajennetaan perustamissopimuksen määräysten soveltamisalaa. Tuomioistuin totesi yksiselitteisesti asiassa Ismeri antamassaan tuomiossa, ettei perustamissopimuksessa velvoiteta tilintarkastustuomioistuinta julkaisemaan muiden kuin toimielinten vastaukset(8).

19. Nykyisten järjestelyjen mukaisesti jäsenvaltioille ilmoitetaan niitä suoraan koskevista tilintarkastustuomioistuimen huomautuksista ja niitä pyydetään toimittamaan kommenttinsa tilintarkastustuomioistuimelle ja komissiolle pääasiassa tarkastushavaintoja koskevien kirjeiden(9) välityksellä. Menettelyn avulla tilintarkastustuomioistuin ja komissio voivat ottaa jäsenvaltioiden kannat huomioon kertomusten ja komission vastausten viimeistelyssä. Näin varmistetaan, että tilintarkastustuomioistuin käy vuosikertomuksen ja erityiskertomusten vastauksiin liittyvää vuoropuhelua ainoastaan komission kanssa, joka on perustamissopimuksen mukaisesti talousarvion toteuttamisesta vastuussa oleva toimielin.

Tilinpäätösten esittämistä ja julkaisua koskevat säännökset

20. Lausunnossaan nro 2/2001 tilintarkastustuomioistuin korosti 118 artiklasta (muutetun ehdotuksen 128 artikla) antamassaan kommentissa, että: "Alustavat tilinpäätökset ovat kattavia ja johdonmukaisia tilinpäätöksiä, jotka on laadittu asianmukaisella tavalla ja säädetyssä määräajassa. Ne ovat alustavia vain siinä mielessä, että komissio ei ole hyväksynyt niitä vielä virallisesti ja niihin voidaan siten tehdä tarvittaessa tilintarkastustuomioistuimen yksiköiden ehdottamia muutoksia. Tilintarkastustuomioistuimen yksikköjen tehtävänä ei kuitenkaan koskaan voi olla komission avustaminen lopullisen konsolidoidun tilinpäätöksen laatimisessa. Kyseinen hallinnollinen ja kirjanpidollinen tehtävä kuuluu vain komission yksiköille eikä se ole yhteensopiva tilintarkastustuomioistuimelle kuuluvan ulkoisen tarkastajan tehtävän kanssa."

Muutetusta ehdotuksesta ei kuitenkaan käy selville alustavien tilinpäätösten luonne eikä siinä oteta huomioon tilintarkastustuomioistuimen lausuntoa. Tilintarkastustuomioistuimen viime vuosina saamien kokemusten mukaan tilinpäätös, jonka komissio esittää voimassa olevan varainhoitoasetuksen nojalla 1. toukokuuta ja jonka on tässä vaiheessa tarkoitus olla lopullinen, on puutteellinen ja siihen sisältyy huomattavia virheitä. Lisäksi komissio ehdottaa siihen muutoksia tilintarkastustuomioistuimen ehdottamien korjausten ohella vielä siihen asti, kunnes korjattu tilinpäätös annetaan lopulta syys-lokakuussa(10).

21. Tarkastusta varten 31. maaliskuuta esitettävän tilinpäätöksen olisi oltava komission hyväksymä täydellinen ja asianmukaisesti laadittu tilinpäätös. Varainhoitoasetuksessa ei saa olla epäselvyyttä tarkastajan ja tarkastuskohteen tehtävistä tilinpäätöksen laadinnassa. Näin ollen kaikki viittaukset "alustaviin" tilinpäätöksiin olisi poistettava.

22. Pohdinnan jälkeen tilintarkastustuomioistuin huomauttaa myös, ettei varainhoitoasetuksessa ole suotavaa asettaa määräaikaa korjatun tilinpäätöksen esittämiselle. Tärkeintä on, että kyseinen tilinpäätös esitetään ajoissa, jotta tilintarkastustuomioistuin voi ottaa sen huomioon ennen tarkastuslausuman viimeistelyä. Tästä voidaan sopia tilintarkastustuomioistuimen ja komission kesken. Jos määräaika päätetään kuitenkin sisällyttää varainhoitoasetukseen, se ei saisi olla myöhempi kuin 31. heinäkuuta.

23. Muutetun ehdotuksen 128 artiklaa, jossa esitetään tilintarkastustuomioistuimen tarkastuslausuman julkaisemisesta virallisessa lehdessä lopullisen konsolidoidun tilinpäätöksen kanssa viimeistään 31. lokakuuta, ei ole riittävästi yhdenmukaistettu 143 ja 144 artiklan kanssa. Näissä todetaan, että tilintarkastustuomioistuin toimittaa vuosikertomuksen ja tarkastuslausuman kyseiseen päivämäärään mennessä vastuuvapauden myöntämisestä vastaaville viranomaisille ja muille toimielimille. On järkeenkäypää julkaista tarkastuslausuma lopullisen konsolidoidun tilinpäätöksen kanssa, mutta se olisi julkaistava myös virallisessa lehdessä yhdessä vuosikertomuksen kanssa, sillä vuosikertomukseen sisältyy kaikki tarkastuslausumaa tukeva aineisto. Parasta olisi julkaista samana päivänä ja samassa virallisen lehden numerossa lopullinen konsolidoitu tilinpäätös, tarkastuslausuma ja vuosikertomus. Vuosikertomusta ei kuitenkaan ole mahdollista julkaista virallisessa lehdessä 31. lokakuuta, jos muu aikataulu halutaan säilyttää.

24. Näin ollen 128 artiklaa olisi muutettava, niin että siinä säädettäisiin lopullisen konsolidoidun tilinpäätöksen julkaisemisesta virallisessa lehdessä yhdessä tarkastuslausuman ja tilintarkastustuomioistuimen vuosikertomuksen kanssa.(11) Mainittujen asiakirjojen julkaiseminen virallisessa lehdessä kaikilla yhteisön kielillä yhdessä huomautusten ja niihin liittyvien vastausten kanssa on monimutkainen prosessi, joten olisi suositeltavaa, ettei sille asetettaisi erityistä määräpäivää vuosikertomusta koskevan 143 artiklan säännösten mukaisesti.

Päätelmät

25. Tilintarkastustuomioistuin toistaa lausunnossaan nro 2/2001 esittämänsä kannan, jonka mukaan varainhoitoasetuksessa ei tulisi toistaa tai laajentaa tilintarkastustuomioistuimen tehtävää ja vastuualoja yhteisön varainkäytön ulkoisena tarkastajana koskevia perustamissopimuksen määräyksiä, jotta vältyttäisiin näiden määräysten rajoittavalta ja kiistanalaiselta tulkinnalta (ks. kohdat 3-8).

26. Edellä olevien huomautusten perusteella tilintarkastustuomioistuin katsoo lisäksi, että ehdotus, jonka mukaan menettely jäsenvaltioiden vastausten saamiseksi olisi virallisesti sisällytettävä vuosikertomus- ja erityiskertomusmenettelyyn, olisi poistettava, sillä se ei ole yhdenmukainen perustamissopimuksen kanssa eikä sovi asetettuun aikatauluun. Edelleen olisi luotettava siihen, että jäsenvaltioiden kannat tilintarkastustuomioistuimen tarkastushavaintoihin kuullaan tarkastushavaintoja koskevien kirjeiden välityksellä (ks. kohdat 9-19).

27. Lisäksi tilintarkastustuomioistuin ehdottaa, että tilinpäätöksen esittämismenettelyä ja aikataulua olisi muutettava sen varmistamiseksi, että tarkastusta varten esitettävät tilinpäätökset ovat kattavia ja johdonmukaisia ja että komissio on hyväksynyt ne (ks. kohdat 20-24).

28. Näiden parannusten myötä tilintarkastustuomioistuin katsoo, että aikataulun aikaistaminen olisi mahdollista niin, että alustavat huomautukset toimitettaisiin komissiolle 1. heinäkuuta ja tilintarkastustuomioistuimen lopullinen vuosikertomus toimitettaisiin vastuuvapauden myöntämisestä vastaaville viranomaisille ja muille toimielimille 31. lokakuuta mennessä. Liitteen I neljännessä sarakkeessa esitetään ehdotettu aikataulu kokonaisuudessaan.

29. Lisäksi tilintarkastustuomioistuin esittää uudet luonnokset muutetun ehdotuksen 127, 128 ja 138-145 artiklan tekstiksi liitteessä II.

Tilintarkastustuomioistuin on hyväksynyt tämän lausunnon Luxemburgissa 21. helmikuuta 2002 pitämässään kokouksessa.

Tilintarkastustuomioistuimen puolesta

Juan Manuel Fabra Vallés

presidentti

(1) Komission asiakirja, viite 2000/203 (CNS) - KOM(2000) 461 lopullinen.

(2) Komission asiakirja, viite 2001/0318 (CNS) - KOM(2001) 691 lopullinen.

(3) Tämä koskee englanninkielistä toisintoa, kun taas artiklan suomenkielisessä toisinnossa puhutaan tilintarkastuksesta 248 artiklan sisällöstä huolimatta.

(4) Varainhoitoasetusehdotuksen 140 artiklan 1 kohdan ranskankielisessä toisinnossa toistetaan sanatarkasti perustamissopimuksen 248 artiklan 3 kohdan teksti. Sen sijaan suomenkielinen käännös eroaa hieman perustamissopimuksen tekstistä: "Tarkastukset toimitetaan jäsenvaltiossa yhdessä kansallisten tarkastusvirastojen kanssa tai, jos näillä ei ole tarvittavia valtuuksia, toimivaltaisten kansallisten viranomaisten kanssa". Perustamissopimuksen määräysten toistamisessa tai lainaamisessa on siis omat riskinsä.

(5) Tilintarkastustuomioistuin huomautti lausunnossaan nro 2/2001, että tämän artiklan (alkuperäisen ehdotuksen 126 artikla) säännökset ovat "liian yksityiskohtaisia ja vanhentuneita". Komissio ei ole perustellut sen säilyttämistä.

(6) Kommentit 128 artiklan 2 kohdasta, lausunto nro 2/2001, EYVL C 162, 5.6.2001.

(7) Tämä ei koske suomenkielistä tekstiä.

(8) Tuomioistuimen asiassa C-315/99 P, Ismeri Europa v. tilintarkastustuomioistuin, 10. heinäkuuta 2001 antama tuomio, Kok. 2001, s. I-5281, kohta 27: "Huomattakoon, että tilintarkastustuomioistuin ei ole sen menettelyä koskevien säännösten mukaan velvollinen toimittamaan ulkopuolisille kertomustensa luonnoksia samoin edellytyksin kuin yhteisön toimielimille eikä julkaisemaan kertomustensa jälkeen asianomaisten antamia vastauksia. EY:n perustamissopimuksen 188 c artiklan 4 kohdassa (josta on muutettuna tullut EY 248 artiklan 4 kohta) ja perustamissopimuksen 206 artiklassa tarkoitetun menettelyn tarkoituksena on edistää yhteisön varainhoitoa kertomusten toimittamisella toimielimille ja niiden vastausten laatimisella. Se, että ulkopuolisia henkilöitä kehotetaan osallistumaan tähän menettelyyn, ei edistä tavoitellun päämäärän saavuttamista".

(9) Tilintarkastustuomioistuimen jaostot toimittavat mahdolliset huomautukset tarkastuskohteille tarkastushavaintoja koskevien kirjeiden välityksellä ennen kuin tilintarkastustuomioistuin antaa huomautukset virallisesti. Komissiolle lähetetään jäljennökset kaikista tarkastushavaintoja koskevista kirjeistä ja niihin jäsenvaltioilta saaduista vastauksista. Tämä menettely on vahvistettu ja sitä on kehitetty tilintarkastustuomioistuimen presidentin ja jäsenvaltioiden ylimpien tarkastuselinten välisessä yhteyskomiteassa (ks. Nizzan konferenssissa annettu julistus tilintarkastustuomioistuimesta).

(10) Tällaisesta menettelystä ei säädetä voimassa olevassa varainhoitoasetuksessa, jossa säädetään ainoastaan lopullisen tilinpäätöksen esittämisestä 1. toukokuuta mennessä. Käytännössä komissio on antanut lopullisen korjatun tilinpäätöksen pyydettyään tilintarkastustuomioistuimen suostumusta.

(11) Tämä on itse asiassa voimassa oleva käytäntö: tilintarkastustuomioistuimen vuosikertomus, johon sisältyy tarkastuslausuma, ja lopullinen konsolidoitu tilinpäätös julkaistaan samana päivänä virallisessa lehdessä, vaikkakin eri numerossa.

LIITE I

MENETTELY KONSOLIDOIDUN TILINPÄÄTÖKSEN JA VUOSIKERTOMUKSEN ESITTÄMISEKSI

>TAULUKON PAIKKA>

LIITE II

>TAULUKON PAIKKA>